b'\n_START_ARTICLE_\nIf I Could Turn Back Time\n_START_SECTION_\nDainos informacija\n_START_PARAGRAPH_\n\xe2\x80\x9eIf I Could Turn Back Time\xe2\x80\x9c tapo did\xc5\xbeiausiu Cher gr\xc4\xaf\xc5\xbeimo \xc4\xaf muzik\xc4\x85 XX a. 9-o de\xc5\xa1imtmetyje hitu. Daina u\xc5\xbe\xc4\x97m\xc4\x97 1-\xc4\x85j\xc4\x85 viet\xc4\x85 Australijoje ir Norvegijoje, 3-i\xc4\x85j\xc4\x85\xc2\xa0\xe2\x80\x93 JAV ir 6-\xc4\x85j\xc4\x85\xc2\xa0\xe2\x80\x93 Jungtin\xc4\x97je Karalyst\xc4\x97je._NEWLINE_\xe2\x80\x9eIf I Could Turn Back Time\xe2\x80\x9c buvo labai s\xc4\x97kminga ir tapo antruoju i\xc5\xa1 eil\xc4\x97s Cher Nr. 1 hitu Billboard Adult Contemporary tope. Singlas pasiek\xc4\x97 1-\xc4\x85j\xc4\x85 viet\xc4\x85 dviejose ir pateko \xc4\xaf geriausi\xc5\xb3j\xc5\xb3 de\xc5\xa1imtukus beveik de\xc5\xa1imtyje \xc5\xa1ali\xc5\xb3. V\xc4\x97liau Cher dar tur\xc4\x97jo kelis pana\xc5\xa1ius hitus: \xe2\x80\x9eThe Shoop Shoop Song (It\xe2\x80\x99s in His Kiss)\xe2\x80\x9c, \xe2\x80\x9eStrong Enough\xe2\x80\x9c ir \xe2\x80\x9eBelieve\xe2\x80\x9c._NEWLINE_2001\xc2\xa0m. Cher i\xc5\xa1leido dvigub\xc4\x85 plok\xc5\xa1tel\xc4\x99 pavadinimu \xe2\x80\x9eCher Vs. Almighty\xe2\x80\x9c su trimis \xe2\x80\x9eIf I Could Turn Back Time\xe2\x80\x9c remiksais. \xc5\xa0is remiksas buvo naudojamas turo \xe2\x80\x9eLiving Proof: The Farewell Tour\xe2\x80\x9c atidarymo metu, taip pat prijungiant dain\xc5\xb3 \xe2\x80\x9eDark Lady\xe2\x80\x9c ir \xe2\x80\x9eA Different Kind Of Love Song\xe2\x80\x9c elementus.\n_START_SECTION_\nVaizdo klipas\n_START_PARAGRAPH_\nDainos \xe2\x80\x9eIf I Could Turn Back Time\xe2\x80\x9c vaizdo klipas buvo nufilmuotas kariniame laive USS Missouri (BB-63) 1989\xc2\xa0m. liepos 1 d. Klipe muzikos grup\xc4\x97 groja laivo viduryje, o Cher dainuoja didelei grupei j\xc5\xabreivi\xc5\xb3. Visas laivas ap\xc5\xa1viestas pro\xc5\xbeektoriais ir \xc5\xa1viesos blyksniais. \xc4\xaegula stovi denyje ir ritmi\xc5\xa1kai mojuoja._NEWLINE_Cher apranga originaliame vaizdo klipe (labai apnuoginantis juodas vienos dalies maudymosi kostiumas apvilktas ant permatomo nailoninio r\xc5\xabbo) suk\xc4\x97l\xc4\x97 diskusij\xc5\xb3 ir dauguma televizijos kanal\xc5\xb3 atsisak\xc4\x97 j\xc4\xaf rodyti. 1989\xc2\xa0m. MTV vaizdo klip\xc4\x85 rod\xc4\x97 tik po 21 val. V\xc4\x97liau buvo sukurtas cenz\xc5\xabruotas vaizdo klipas su naujomis scenomis ir ma\xc5\xbeiau atviro seksualinio turinio nei ankstesniajame._NEWLINE_2000\xc2\xa0m. buvo i\xc5\xa1leistas remiksas, \xc4\xafra\xc5\xa1ytas Cher turo \xe2\x80\x9eDo You Believe? Tour\xe2\x80\x9c metu._NEWLINE_2003\xc2\xa0m. Cher i\xc5\xa1leido turo \xe2\x80\x9eLiving Proof: The Farewell Tour\xe2\x80\x9c DVD, kuriame yra oficialus \xe2\x80\x9eIf I Could Turn Back Time\xe2\x80\x9c remiksuotas vaizdo klipas._NEWLINE_\xc5\xa0is specifinis Cher vaizdo klipas buvo daug kart\xc5\xb3 parodijuojamas._NEWLINE_\xc5\xa0iame klipe taip pat nusifilmavo ir Cher s\xc5\xabnus Elijah Blue Allman, kuriam tuo metu buvo tik 12 met\xc5\xb3 (jis su akiniais nuo saul\xc4\x97s groja gitara ir vilki Jimi Hendrix mar\xc5\xa1kin\xc4\x97lius)._NEWLINE_2008\xc2\xa0m. Australijos muzikos kanalas MAX skyr\xc4\x97 3-i\xc4\x85j\xc4\x85 viet\xc4\x85 \xe2\x80\x9eBlogiausi\xc5\xb3 pasaulyje vis\xc5\xb3 laik\xc5\xb3 vaizdo klip\xc5\xb3 tope\xe2\x80\x9c.'